באליפות העולם 2019 שנערכה בטוקיו, זכה אורוג'וב בפעם השנייה במדליית הכסף בתחרות העולמית. הוא התחיל בסיבוב השני בו ניצח בניקוד ווזארי את ואדזים שוקה הבלארוסי בזמן ניקוד זהב. בסיבוב השלישי הוא ניצח בעונשים את גאורגיוס מארקריאן היווני לאחר שכבר הוביל בווזארי. בשמינית הגמר הוא ניצח באיפון את קונסטנטין גאבון הקנדי וברבע הגמר הוא ניצח בווזארי את טוהר בוטבול הישראלי לאחר תרגיל אורה-נגה 15 שניות לסיום. בחצי הגמר אורוג'וב התמודד מול בן ארצו הידייאט היידארוב האזרי וניצח בווזארי 10 שניות לסיום לאחר תרגיל סומי-אוטושי. בגמר הוא התמודד מול הג'ודוקא הטוב בעולם במשקלו, שוהיי אונו היפני, והפסיד באיפון לאחר דקה ו-15 שניות. באליפות אירופה באותה השנה שנערכה במינסק כחלק מהמשחקים האירופיים, זכה אורוג'וב במדליית הכסף לאחר שניצח 4 מתוך 5 קרבות כאשר הפסיד בגמר לטומי מסיאס השוודי. עוד באותה השנה זכה במדליית ארד בטורניר המאסטרס היוקרתי שנערך בצ'ינגדאו.